Ilma lume ja jääta pole talisuplusel õiget mekki
GALERII | President ja karge vesi: talisuplejad ei jätnud Tartus vabariigi aastapäeva tähistamata
Juba mitu aastat kogunevad Tartu taliujujad 24. veebruaril Anne kanali äärde, et omavahel kätelda ja pärast seda ühiselt kargesse vette karata. Nagu osalised ise ütlevad, siis tänavu jäi pool mõnu puudu, sest lund ja jääd pole mitte teragi.
President rahva seast
„Kas meie seas on tulevane president?“ küsitakse paraadi pealtvaatajate käest. Õigel vastuvõtul peab külalisi tervitama ikka president ja ta publikust ta leitaksegi.
Kärme kätlemine ja lühike suplus ning kostümeeritud pingviinid silkavad sauna peitu. Pealtvaatajad hõiskavad ja aplodeerivad. Möödakäija ainult torisevad, et niigi jalad külmetavad, aga need…
„Mis seal ikka, kui vaja, teeme ära,“ naerab mõneks minutiks presidendiks ülendatud Taimi pärast kätlemistseremoonia lõppu. „Ja mine sa tea, võib-olla kunagi saan presidendiks. Kõik võimalused on ju olemas.“
Päris juhuslikult Taimi pealtvaatajate sekka ta ei sattunud. Tõsiseks talisuplejaks ta ennast ei pea, kuid tõsine sügisujuja on ta küll.
„Viimati käisin novembris ujumas,“ sõnab ta. „Anne kanali ääres olen esimest korda, mul on Tartu lähedal oma järveke. Siia tulin lihtsalt vaatama, aga võib-olla lähen veel vette, kuigi ehk mitte täna.“
Igatsevad jääd
„Karge peab olema, ilma lume ja külmata pole see asi ikka õige,“ räägib Siim silmade särades. „Ega siis vees külm ei ole, tuule käes hakkab külm. Täna on õnneks päike väljas, aga sel talvel pole mitmel päeval ujumas käinud. Need vihmased ilmad pole päris need.“
Igatsust lume ja jää järele väljendab üks supleja rinnale jäädvustatud kirjaga: „Jää vabaks!“ Teisedki suplejad tunnistavad, et see talv pole taliujumiseks just parim, aga harjumus on sees.
„Ma hakkasin esimesel detsembril käima,“ räägib Rein. „Igal hommikul käin, see on aeg, mida muidu ei kasuta. Usk peab olema, et on kasulik.“
Sportlik üritus
Lisaks kätlemisele, saunale ja lihapallidele lahutasid pingviinid enda ja pealtvaatajate meelt sportmängudega. Esimesena oli kavas päevakohane lendstardiga 102 meetri jooks-ujumine. Paadisillalt jalgupidi vette, jooksuga ümber lähima valgustusposti ja siis ümber paadisilla tagasi kaldale.
Pärast kohustuslikku tiiru ümber posti ja paadisilla leiab saun jälle tänuväärset kasutust. Pärast väikest soojendamist ootab ees järgmine ala – jooks ümber Anne kanali Piusa jõel hukkunud Aafrika vendade mälestuseks.
Talisuplejad on omamoodi fanaatikud, ükski neist ei jäta kasutamata võimalust ärgitada pealtvaatajaid: „Tulge ka vette!“